Vyhlásenie účastníkov Festivalu detských a mládežníckych folklórnych súborov Slovákov žijúcich v zahraničí „ Slováci Slovákom „ v Piešťanoch,
28. – 30. mája 2010

My,  účastníci Festivalu detských a mládežníckych folklórnych súborov Slovákov žijúcich v zahraničí Slováci Slovákom , z celého srdca a úprimne ďakujeme všetkým organizátorom podujatia  Neinvestičnému  fondu Slováci Slovákom,  Hotelu Magnólia Piešťany,  mestu Piešťany,  Matice slovenskej, Mestskému kultúrnemu stredisku Piešťany,  Mestskej knižnici Piešťany,  Piešťanskému informačnému stredisku, občianskemu združeniu Dotyk ľudskosti – Touch of Humanity a Trnavskému samosprávnemu kraju za krásne dni, ktoré sme strávili v čarokrásnych Piešťanoch.

Celým festivalom sa niesol pomyselný duch našich predkov, ktorí  šli  za lepším životom, niesli svoj batôžtek plný nádeje a viery, vtedy poddaného človeka, ale tradície v materskom mlieku každodenne nasávané mu pomohli preklenúť ťažkosti života v novom prostredí , zžiť sa s ním a v ďalekej zemi, ďaleko od svojich rodných vyrašila zelená ratolesť, nového života- života slovenskej kultúry na Dolnej zemi. Náš slovenský vojvodinský básnik Labát o našej histórii hovorí:
„ A tak roky hrmeli
ako kolesá
po ceste kamenistej,
ako reťaze
na pltiach dolu Váhom
Hronom,
Dunajom.
Nie neplakali! –
- Daromná slza v cudzom svete.
Len ruky robotné vztýčili ku oblohe,
Len vôľu nezlomnú vsadili za kormidlo
A potom orali,
Orali zem
A siali nádej,
i lásku „

Dnes sa radi a s úctou k našim koreňom vraciame na  miesta, odkiaľ naši predkovia pred niekoľkými storočiami odchádzali, uvedomujúc si, že  žijeme v novej dobe , my  ďalej cítime v našich tradíciách slovenské korene. Čerpáme   silu z bohatej slovenskej kultúry, ktorá nás a našu dolnozemskú kultúru obohacuje už stáročia. Aj festival v svetoznámych Piešťanoch prispieva k rozšíreniu našich obzorov, a preto obzvlášť ďakujeme pánovi Gustávovi Krajčimu, predsedovi NF Slováci Slovákom, pani Márii – Kataríne Hrkľovej, predsedníčke o.z. Dotyk ľudskosti – Touch of Humanity,  pani Lýdii Benčovej a všetkým tým, ktorí nám pripravili dni krásy slovenského folklóru v Piešťanoch, a aj  takto  sme mohli symbolicky spojiť životy našich predkov s ich pôvodnou vlasťou.

Srdečný pozdrav patrí aj mestu Piešťany, jeho návštevníkom a všetkým  Piešťancom.  Pevne  veríme, že i v budúcnosti privítajú mladú dolnozemskú  slovenskú generáciu, či ďalších mladých zahraničných Slovákov roztratených po celom svete a opäť v krásnych májových dňoch ju spoja vo svojom náručí , aby sme prežili dni krásy a slovenského folklóru.

Ďakujeme!
Dovidenia v roku 2011 !

„ Lež žijú ešte tulácke deti,
rovina šíra dáva im silu
a južné slnce bronzovo farbí
čelá. „

FS Malé Kvety z Kerepesu – Maďarsko, FS Cerovina z Čerpotoku – Rumunsko, DFS ZŠ Mladých pokolení z Kovačice – Srbsko a FS Slnečnica z Piešťan.

Piešťany 29.mája 2010